钦定古今图书集成/明伦汇编/氏族典/第324卷 > 《廖用贤尚友录》 > 《后杜应氏宗谱序》宋·陈亮
## 钦定古今图书集成/明伦汇编/氏族典/第324卷 > 《廖用贤尚友录》 > 《后杜应氏宗谱序》宋·陈亮

应。自周武王之子封于应，以国为氏。其子孙散处殽、
函、瀍、洛，世业有光。汉有曰曜，隐淮南山，时称“商山四
皓，不如淮阳一老”曰劭，笃学博览，著《汉官仪》，删定律
令，献帝朝，拜太尉。魏有曰玚、璩昆季并以文章贵显，
三入承明。宋有曰文臣，授中散大夫、右文殿修撰，随
高宗南渡，占籍永康，遂为永康人。子子和，登孝宗淳
熙中进士第，题诗有“三红”之句，时号三红秀才。刺郡
至观察使，掌中军都督府事。其子赘居东阳葛府传
二世，至大六，讳庄。同兄大五讲书，始自葛府，复永康。
大五居县西三里头，大六赘居后杜，杜氏生三子：文、
中、文、正、行、曾。曾传端，端传昌、溯自中散东迁，凡七世。
士珪则端后字德璋，登宋咸淳中解榜，官至广东廉
访司副，以才名著称。尝恸其先世《汴谱》无闻，且惧来
裔迷厥所出，乃肇自中散至大六凡五世，又断自大
六为后杜始祖至昌一，凡若干世，定为一帙。本末源
流，凿凿不紊，可谓尊祖烈矣。间征余序，其首简。余惟
世系之不明久矣。昔唐贞观中，诏温彦博等撰《氏族》，
首皇族，次外戚，而黄门侍郎崔氏干为第三，凡二百
九十三姓，千六百九十一家。降及五季，旧本残缺，虽
有《谱》犹无也。世之愚不肖，昧其先世，往往妄引贵族
名贤以为之宗，生悖其亲，死诬其祖，良可悲夫！今应
氏之谱，尊卑奠，昭穆明，簪绂光联，克称厥后。所载者
皆耳目亲击，岂以杜正伦、郭崇韬前车之覆当戒耶？
有裨益于名教尚矣。夫表功德，厚亲族、制婚姻、明人
伦，皆谱乎寓，其可轻而忽之哉！余故序之，匪徒为士珪告，且以为应氏后人式云。

郑樵《通志》。